সরকারি চাকরির পরীক্ষায় গাফিলতির অভিযোগ পরীক্ষার্থীর

ওয়েব ডেস্ক: সরকারি চাকরির পরীক্ষায় (Government Job Exam) গাফিলতির অভিযোগ পরীক্ষার্থীর। অভিযোগ বিহারের চাকরিপ্রার্থী কুকুরের ছবি সহ অ্যাডমিট কার্ড পান। ২০২২ সালে পিওন পদের নিয়োগের পরীক্ষায় আবেদন করেছিলেন রীতেশ কুমার। দীর্ঘ চার বছর অপেক্ষার পরে যখন পরীক্ষার অ্যাডমিট কার্ড হাতে এল, তখন দেখা গেল রীতেশের বদলে একটি কুকুরের ছবি। ছবি দেখে স্তম্ভিত হয়ে গিয়েছেন পরীক্ষার্থী। প্রশ্ন উঠছে বিহার সরকারের (Bihar Government) নিয়োগের পদ্ধতি নিয়ে।

সূত্রের খবর, ২০২২ সালে জেলা ও দায়রা আদালতে পিওন নিয়োগের বিজ্ঞপ্তি জারি হয়েছিল। রীতেশ তখন নিয়ম মেনে আবেদনপত্র জমা দিয়েছিলেন। তাঁর দাবি, আবেদনের সময়ে তিনি নিজের সঠিক ছবি আপলোড করেছিলেন। প্রমাণ হিসেবে তিনি নিজের কাছে সেভ করা নথিপত্রও দেখিয়েছেন। ১৫ মার্চ এই পরীক্ষা হওয়ার কথা। পরীক্ষার ঠিক আগে ওয়েবসাইট থেকে অ্যাডমিট কার্ড ডাউনলোড করতেই স্তম্ভিত হয়ে গিয়েছেন পরীক্ষার্থী। নিজের ছবির বদলে গোল্ডেন রিট্রিভারের (Golden Retriever) ছবি। কর্তৃপক্ষের কাছে তাঁর আবেদন, দ্রুত অ্যাডমিট কার্ডের ছবির ভুল সংশোধন করা হোক। ঘটনায় বিহারের নিয়োগ বোর্ডের দায়িত্বজ্ঞানহীনতা নিয়ে প্রশ্ন উঠতে শুরু করেছে বিভিন্ন মহলে।